KAPITOLU 2

Ġestjoni baġitarja u finanzjarja

WERREJ

Introduzzjoni 2.1-2.2

Ġestjoni baġitarja fl-2017 2.3-2.12

Meta mqabbel mal-baġit, il-livell tal-impenji kien għoli filwaqt li dak tal-pagamenti baqa’ baxx fir-raba’ sena tal-QFP 2.3-2.5

L-impenji baġitarji pendenti qabżu l-ammont rekord tas-sena li għaddiet 2.6-2.8

II-marġni globali għall-pagamenti u l-istrumenti speċjali huma parti importanti mill-flessibbiltà 2.9-2.12

Kwistjonijiet fil-qasam tal-ġestjoni finanzjarja li huma relatati mal-baġit għall-2017 2.13-2.45

L-Istati Membri għadhom qed isibuha diffiċli biex jużaw ir-riżorsi disponibbli mill-Fondi SIE 2.13-2.19

L-Istati Membri ppreżentaw il-klejms finali tagħhom relatati mal-fondi strutturali għall-QFP 2007–2013 2.20-2.22

Għall-għajnuna li tingħata lil pajjiżi terzi qed isir użu akbar minn mudelli alternattivi ta’ finanzjament 2.23-2.27

Il-finanzjament mill-UE favur l-istrumenti finanzjarji żdied b’mod sostanzjali 2.28-2.41

L-Istrumenti Finanzjarji taħt Ġestjoni Kondiviża qed jiffaċċjaw diffikultajiet 2.29-2.35

Il-Fond Ewropew għall-Investimenti Strateġiċi żdied fl-importanza 2.36-2.39

Stabbiliment tal-Fond Ewropew għall-Iżvilupp Sostenibbli 2.40-2.41

L-esponiment tal-baġit tal-UE għadu sinifikanti 2.42-2.45

Riskji u sfidi għall-baġit futur tal-UE 2.46-2.51

Teżisti l-possibbiltà ta’ ammonti anormali ta’ arretrati ta’ klejms mhux imħallsa 2.47

Il-finanzjament ta’ impenji pendenti mill-QFP 2014–2020 jippreżenta problema għall-QFP li jmiss 2.48-2.49

Ir-Renju Unit se joħroġ mill-UE 2.50

Hemm ir-riskju li d-diskrepanza fl-obbligu ta’ rendikont tkompli tikber 2.51

Konklużjonijiet u rakkomandazzjonijiet 2.52-2.62

Konklużjonijiet 2.52-2.61

Rakkomandazzjonijiet 2.62

Anness 2.1 — Punti prinċipali ta’ interess fil-baġits emendatorji

Anness 2.2 — Żieda fl-istrumenti speċjali

L-OSSERVAZZJONIJIET TAL-QORTI INTRODUZZJONI 2.1. Dan il-kapitolu jippreżenta r-riżultati tal-analiżi li wettaqna ta’ kwistjonijiet ewlenin fil-qasam tal-ġestjoni baġitarja u finanzjarja. Huwa jidentifika wkoll xi wħud mir-riskji u l-isfidi għal baġits futuri u jibni, sa ċertu punt, fuq il-fehmiet li esprimejna f’diversi rapporti speċjali u dokumenti informattivi u analitiċi. 2.2. Bħala parti mir-riflessjoni utli dwar il-futur tal-UE, f’Ġunju 2017 il-Kummissjoni ppreżentat “Dokument ta’ riflessjoni dwar il-futur tal-finanzi tal-UE”, li ġibed l-attenzjoni għal opzjonijiet għall-finanzjament fil-futur (1). Aħna kkontribwejna għad-dibattitu li għaddej bħalissa billi ppubblikajna żewġ dokumenti informattivi u analitiċi (2). Fit-2 ta’ Mejju 2018, il-Kummissjoni ppreżentat proposta għal Qafas Finanzjarju Pluriennali (QFP) ġdid li se jibda fl-2021 (3). ĠESTJONI BAĠITARJA FL-2017 Meta mqabbel mal-baġit, il-livell tal-impenji kien għoli filwaqt li dak tal-pagamenti baqa’ baxx fir-raba’ sena tal-QFP 2.3. Fl-2017, l-UE impenjat EUR 158,7 biljun (99,3 %) mit-total ta’ EUR 159,8 biljun f’approprjazzjonijiet ta' impenn, li kienu disponibbli fil-baġit adottat (4). Jekk jittieħdu inkunsiderazzjoni l-istrumenti speċjali, l-ammonti impenjati qabżu l-limitu massimu tal-QFP b’EUR 3,1 biljun (ara l- Kaxxa 2.1 ). Kaxxa 2.1 — Implimentazzjoni tal-baġit fl-2017 Nota: Il-limitu massimu tal-QFP huwa l-ammont massimu annwali li jista’ jintuża skont ir-Regolament attwali dwar il-QFP. Madankollu, l-approprjazzjonijiet ta' impenn u l-użu tagħhom jistgħu jaqbżu l-limitu massimu bil-valur tal-istrumenti speċjali (ara l-Artikolu 3(2) tar-Regolament dwar il-QFP). Sors: Il-kontijiet annwali konsolidati tal-Unjoni Ewropea – Sena finanzjarja 2017, ir-Rapporti dwar l-implimentazzjoni tal-baġit u n-Noti ta' spjegazzjoni 4.1 – 4.3 u l-aġġustament tekniku għall-2017. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.4. Bħal fl-2016, il-pagamenti totali fl-2017 kienu ħafna aktar baxxi milli kien antiċipat. Dawn kienu EUR 18,2 biljun inqas mil-limitu massimu stabbilit fil-QFP (ara l- Kaxxa 2.1 ). Billi antiċipat pagamenti aktar baxxi, l-awtorità baġitarja stabbiliet il-baġit inizjali għall-2017 f’ammont ta’ EUR 134,5 biljun, jiġifieri EUR 8,4 biljun inqas mil-limitu massimu tal-QFP għall-approprjazzjonijiet ta' pagament ta’ EUR 142,9 biljun (5). Minħabba li, matul l-ewwel tmien xhur tas-sena, l-implimentazzjoni mxiet bil-mod, il-Kummissjoni pproponiet il-baġit emendatorju Nru 6/2017 li naqqas l-approprjazzjonijiet ta' pagament b’EUR 7,7 biljun (ara l- Anness 2.1 ). Dan, kif ukoll l-aġġornament li sar fin-naħa tad-dħul (prinċipalment multi), naqqsu l-kontribuzzjonijiet mill-Istati Membri b’EUR 9,8 biljun għall-2017, iżda jistgħu jwasslu għal sejħiet korrispondenti ogħla fis-snin 2018–2020. Ħtiġijiet ta’ pagament sinifikattivament ogħla lejn tmiem il-QFP attwali jistgħu jwasslu għal pressjoni fuq il-limiti massimi għall-approprjazzjonijiet ta' pagament. 2.4. Il-Kummissjoni tissorvelja kontinwament l-implimentazzjoni tal-baġit tal-UE. Fejn xieraq, tagħmel proposti lill-awtorità baġitarja biex taġġusta l-livell ta’ approprjazzjonijiet. 2.5. Il-livell baxx ta’ pagamenti kien prinċipalment dovut għall-fatt li l-Istati Membri ppreżentaw klejms aktar baxxi milli kien antiċipat għall-programmi pluriennali tal-Fondi Strutturali u ta' Investiment Ewropej (SIE) 2014–2020. Għal analiżi tar-raġunijiet li taw il-Kummissjoni u l-Istati Membri, ara l-paragrafi 2.15–2.16. 2.5. L-implimentazzjoni baġitarja tal-Fondi SIE tal-2017 għall-perjodu ta’ programmazzjoni 2014–2020 tjiebet meta mqabbla mal-2016. Il-pagamenti li saru fl-2017 kienu 1,5 drabi ogħla mil-livell tal-2016. Fl-2017, wara t-tnaqqis tal-approprjazzjonijiet ta’ pagament b’EUR 5,9 biljun permezz tal-baġit emendatorju 6/2017 intlaħqet l-implimentazzjoni sħiħa tal-baġit ivvotat. Barra minn hekk, ġew ikkonsmati wkoll EUR 5,4 biljun fi dħul assenjat. L-OSSERVAZZJONIJIET TAL-QORTI L-impenji baġitarji pendenti qabżu l-ammont rekord tas-sena li għaddiet 2.6. L-użu kważi sħiħ tal-ammont disponibbli għall-impenji u l-livell baxx ta’ pagamenti (ara l-paragrafi 2.4–2.5) żiedu l-impenji baġitarji pendenti għal rekord ġdid ta’ EUR 267,3 biljun (2016: EUR 238,8 biljun). Dan huwa EUR 72,9 biljun ogħla mill-ammont tal-impenji baġitarji pendenti fl-2010 (EUR 194,4 biljun), ir-raba’ sena tal-QFP preċedenti (ara l- Kaxxa 2.2 ). Peress li d-daqs tal-QFP 2014–2020 huwa simili għal dak tal-QFP 2007–2013, iż-żieda hija sostanzjali. Il-Kummissjoni qieset li ż-żidiet tal-2016 u l-2017 kienu parti miċ-ċiklu normali ta’ implimentazzjoni għall-Fondi SIE (6) (7). 2.7. Il-projezzjonijiet tagħna (8) jindikaw li l-impenji baġitarji pendenti se jiżdiedu saħansitra aktar sa tmiem il-QFP, fl-2020 (ara l- Kaxxa 2.2) . L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.8. Fil-perjodu 2018–2020, ir-riskju li l-approprjazzjonijiet ta' pagament disponibbli ma jkunux suffiċjenti biex jitħallsu l-klejms kollha għall-pagament se jiżdied b’mod sinifikanti (ara l-paragrafi 2.12 u 2.47). Previżjoni aktar preċiża dwar il-pagamenti għas-snin futuri tgħin biex dan ir-riskju jiġi mmaniġġjat. 2.8. Skont it-tbassir dwar il-pagament fuq terminu medju pprovduti lill-Kunsill u l-Parlament Ewropew f’Ottubru 2017, il-Kummissjoni tqis li l-limitu massimu ta’ pagament aġġustat se jkun sostenibbli sa tmiem il-QFP fl-2020, filwaqt li tqis it-trasferiment tal-Marġni Globali għall-Pagamenti (MGP) tal-2017 għas-snin 2019 u 2020. Il-Kummissjoni tenfasizza li l-preċiżjoni tal-previżjoni ta’ nofs it-terminu tiddependi parzjalment fuq il-previżjonijiet ippreżentati mill-Istati Membri għal programmi ġestiti kondiviżi. Barra minn hekk, il-livell tal-approprjazzjonijiet ta’ pagament effettivament mogħtija f’kull proċedura annwali tal-baġit jiddependi fuq id-deċiżjoni tal-awtoritajiet baġitarji. Kaxxa 2.2 — Impenji pendenti, impenji u pagamenti inklużi projezzjonijiet sa tmiem il-QFP attwali Sors: Għall-perjodu 2007–2017: Il-kontijiet annwali konsolidati tal-Unjoni Ewropea. Għal projezzjonijiet mill-Qorti Ewropea tal-Awdituri għall-2018–2020: ir-Regolament dwar il-QFP u l-aġġustament tekniku għall-2017. L-OSSERVAZZJONIJIET TAL-QORTI II-marġni globali għall-pagamenti u l-istrumenti speċjali huma parti importanti mill-flessibbiltà 2.9. B’segwitu għar-rieżami ta' nofs it-terminu tal-QFP (9), l-awtorità baġitarja emendat ir-Regolament dwar il-QFP (10), b’mod partikolari biex iżżid il-Marġni Globali għall-Pagamenti (MGP) (11), u tagħmel bidliet f’erba’ strumenti speċjali (12). 2.10. L-MGP massimu disponibbli għall-perjodu 2018–2020 se jkun ta’ EUR 36,5 biljun, jiġifieri EUR 5,9 biljun aktar minn qabel (ara l- Kaxxa 2.3 ). Dan huwa ammont sostanzjali li jista’ jikkonribwixxi għat-tnaqqis tal-arretrati ta’ pagamenti fil-futur (ara l-paragrafu 2.47). Il-valur tal-MGP jammonta għad-differenza bejn il-pagamenti li saru u l-limiti massimi tal-pagamenti tal-QFP (13). Sa tmiem l-2017, l-ammonti akkumulati għall-MGP kienu laħqu madwar EUR 33,5 biljun (14). Kaxxa 2.3 — Marġni globali għall-pagamenti Sors: Il-Qorti Ewropea tal-Awdituri, ibbażat fuq ir-Regolament dwar il-QFP. L-OSSERVAZZJONIJIET TAL-QORTI 2.11. It-titjib fl-istrumenti speċjali sar b’żewġ modi. L-ewwel nett, kien hemm żieda fl-ammonti disponibbli għar-Riżerva ta' Għajnuna f'Emerġenza u għall-Istrument ta' Flessibbiltà (ara l- Anness 2.2 ). It-tieni nett, mill-2017 'il quddiem, l-ammonti annullati taħt il-Fond Ewropew ta' Aġġustament għall-Globalizzazzjoni u l-Fond ta' Solidarjetà tal-Unjoni Ewropea setgħu jiġu ttrasferiti għall-Istrument ta' Flessibbiltà. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.12. Minkejja l-flessibbiltà akbar tal-baġit biex jindirizza l-isfidi possibbli, hemm ir-riskju li din xorta waħda ma tkunx biżżejjed. Barra minn hekk, bħalma rrappurtajna qabel, il-kwistjoni dwar jekk l-istrumenti speċjali għandhomx jiġu kontabilizzati, jew le, fil-limiti massimi għall-approprjazzjonijiet ta' pagament (15), għadha ma ġietx riżolta. Din l-inċertezza żżid ir-riskju li jkun hemm arretrati ta’ pagamenti (ara l-paragrafu 2.47). 2.12. Il-Kummissjoni tfakkar li l-Kunsill irrifjuta l-proposta tagħha biex issolvi l-kwistjoni tal-pagament ta’ strumenti speċjali matul ir-reviżjoni ta’ nofs it-terminu tal-QFP f’2016/2017. Fil-proposta tagħha għal Regolament dwar il-QFP għall-perjodu 2021–27, il-Kummissjoni pproponiet biex tissolva din il-problema (ara l-Artikolu 2(2) tar-Regolament dwar il-QFP 2021–2027 (COM (2018) 322 tal-2.5.2018). Barra minn hekk, il-Kummissjoni ssostni li r-riskju ta’ pagamenti pendenti f’dan il-QFP hija limitata ħafna. Il-Kummissjoni tirreferi għat-tweġiba tagħha fil-paragrafu 2.8. KWISTJONIJIET FIL-QASAM TAL-ĠESTJONI FINANZJARJA LI HUMA RELATATI MAL-BAĠIT GĦALL-2017 L-Istati Membri għadhom qed isibuha diffiċli biex jużaw ir-riżorsi disponibbli mill-Fondi SIE 2.13. Għal ċerti Stati Membri, l-impenji pendenti tal-Fondi Strutturali u ta' Investiment Ewropej (Fondi SIE) jirrappreżentaw perċentwal konsiderevoli tal-infiq tal-amministrazzjonijiet pubbliċi tagħhom. Dan huwa ppreżentat fil- Kaxxa 2.4 , fejn jingħata wkoll l-ammont ta’ pagamenti li saru lil kull Stat Membru fl-2017 u l-impenji pendenti tagħhom fi tmiem l-2017. 2.13. Il-livell ta’ impenji pendenti għall-Fondi SIE f’dak l-istadju hija parti miċ-ċiklu normali ta’ implimentazzjoni osservat għal dawn il-fondi. Il-profil annwali bla xkiel tal-approprjazzjonijiet ta’ impenn matul il-perjodu 2014–2020, l-introduzzjoni tar-regola n+3 u l-implimentazzjoni bil-mod iwasslu għal żieda sinifikanti f’impenji pendenti. Il-Kummissjoni tirreferi għat-tweġiba tagħha fil-paragrafu 2.14 tar-rapport annwali tal-QEA tal-2016. Kaxxa 2.4 — Impenji pendenti fi tmiem l-2017 u pagamenti li saru fl-2017, skont l-Istat Membru, f’miljun EUR Impenji pendenti bħala perċentwal tal-infiq tal-amministrazzjonijiet pubbliċi tagħhom għall-2017 Sors: Il-Qorti Ewropea tal-Awdituri, ibbażat fuq informazzjoni mill-Kummissjoni. Id-data tal-Eurostat dwar l-infiq tal-amministrazzjonijiet pubbliċi għall-2017: April 2018. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.14. L-assorbiment (16) mexa partikolarment bil-mod. Fl-2017, ir-raba’ sena tal-QFP, l-Istati Membri assorbew medja ta’ 16,4 % (2010: 22,1 %) tal-ammonti li ġew allokati lilhom. Il- Kaxxa 2.5 turi tqabbil bejn ir-rati ta’ assorbiment ta’ kull Stat Membru fl-2017 (17) u r-rati ta’ assorbiment tagħhom fl-2010 (18). 2.14. Il-Kummissjoni ma tarax li hemm riskju ogħla ta’ assorbiment fi tmiem il-perjodu ta’ programmazzjoni għal 2014–2020 meta mqabbel mal-2007–2013. Waqt li tikkunsidra ir-regola tal-n+3 u r-rati tal-għażla attwali kif ukoll pagamenti ċċertifikati, il-Kummissjoni tqis li potenzjalment l-istess livell ta’ assorbiment sal-aħħar tal-perjodu jista’ jinkiseb għall-2014–2020 bħall-2007–2013. Kaxxa 2.5 — Rati ta’ assorbiment, skont l-Istat Membru, sa tmiem l-2017 u tmiem l-2010 Sors: Il-Qorti Ewropea tal-Awdituri, ibbażat fuq informazzjoni mill-Kummissjoni. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.15. Il-Kummissjoni sabet li d-dewmien kien prinċipalment dovut għall-għeluq tal-QFP preċedenti li sar aktar tard milli previst, l-adozzjoni tardiva ta’ atti legali u d-diffikultajiet fl-adattament għal u l-implimentazzjoni ta’ bidliet sostanzjali li ġew introdotti fil-QFP attwali (19). 2.15. Bħal fil-każ tal-FAEŻR, dewmien minħabba l-adozzjoni tardiva tal-atti legali malajr ġew rkuprati u l-pagamenti għall-perjodu 2014–2020 jinsabu tassew fi triqithom. 2.16. Aħna wettaqna stħarriġ ta’ sitt Stati Membri (20) li kellhom l-aktar livelli baxxi ta’ assorbiment sa tmiem l-2017. Ir-risposti tagħhom fil-biċċa l-kbira kkonfermaw ir-raġunijiet prinċipali tal-Kummissjoni (ara l- Kaxxa 2.6 ). Kaxxa 2.6 — Riżultati tal-istħarriġ tagħna Livell ta’ impatt Raġunijiet li ngħataw mill-Kummissjoni, ikklassifikati skont jekk kellhomx impatt “medju” jew “għoli”: — Kien hemm dewmien fl-assorbiment ta’ ċerti atti legali u gwida għall-programmi operazzjonali 2014–2020, kif ukoll fl-adozzjoni tal-programm(i) operazzjonali stess. — Il-proċess ta’ ħatra tal-awtoritajiet responsabbli ħa aktar fit-tul milli kien mistenni biex jiġi kkompletat. — Id-dewmien fl-assorbiment tal-fondi tal-UE u fil-proċeduri ta’ għeluq għall-perjodu 2007–2013 kellhom riperkussjonijiet fuq il-proċess ta’ ħatra. — Il-validazzjoni tal-ħatra tal-awtoritajiet responsabbli minn korp tal-awditjar indipendenti ħadet aktar fit-tul milli kien mistenni. — Fl-adozzjoni tal-programm(i) operazzjonali, ittieħed aktar żmien milli kien mistenni biex jiġi żgurat li l-kundizzjonalitajiet ex ante jiġu ssodisfati. — Kien hemm inqas urġenza biex jiġu ppreżentati l-klejms għall-pagament lill-Kummissjoni, minħabba li l-perjodu biex isiru l-klejms kien ġie estiż b’sena (regola ta’ diżimpenn N+3). Nota: Fi kwestjonarju li ntbagħat lir-Rappreżentanzi Permanenti, aħna tlabna lis-sitt Stati Membri jevalwaw jekk ir-raġunijiet li ngħataw mill-Kummissjoni kellhomx impatt għoli, medju, baxx jew l-ebda impatt fuq id-dewmien fl-assorbiment. Għall-analiżi tagħna, l-impatt li raġuni partikolari kellha ġie kklassifikat bħala “medju” jew “għoli” jekk din kienet il-klassifikazzjoni li ngħatat fil-maġġoranza tar-risposti. L-ebda waħda mir-raġunijiet ma ġiet ikklassifikata bħala li kellha impatt “baxx” jew “l-ebda impatt” minn maġġoranza ta’ rispondenti. Sors: Stħarriġ tal-Qorti Ewropea tal-Awdituri. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.17. Fir-Rapport Annwali 2016 tagħna, konna diġà indikajna li l-Istati Membri jistgħu jiffaċċjaw diffikultajiet biex jidentifikaw għadd suffiċjenti ta’ proġetti ta’ kwalità għolja. Ix-xogħol tal-awditjar tagħna kkonferma li l-Istati Membri jridu jsibu kompromess bejn l-assorbiment rapidu tal-fondi u l-preżentazzjoni ta’ proġetti ta’ kwalità għolja, proċess li jieħu l-ħin (21). 2.18. Aħna ppubblikajna żewġ rapporti speċjali li huma rilevanti f’dan il-kuntest: wieħed dwar l-arranġamenti għall-għeluq tal-programmi taħt il-QFP 2007–2013 u ieħor dwar l-effettività tal-appoġġ li l-Kummissjoni tagħti lill-Istati Membri għall-assorbiment tal-fondi (22). Fost affarijiet oħra, aħna sibna li l-adozzjoni tardiva tal-qafas legali kienet ħolqot dewmien li kellu riperkussjonijiet matul l-implimentazzjoni, u li t-trikkib bejn il-perjodi tal-QFP kien żied id-dewmien. Biex ikunu jistgħu jiġu evitati problemi fil-QFP li jmiss, se jkun kruċjali li l-atti legali jiġu adottati f’waqthom u li jkun hemm livell għoli ta’ stabbiltà fil-qafas legali li jirregola l-Fondi SIE. 2.18. F’diversi okkażjonijiet il-Kummissjoni enfasizzat l-importanza ta’ adozzjoni f’waqtha ta’ atti legali mill-koleġiżlaturi. Fir-rigward tal-perjodu ta’ programmazzjoni għal 2021–2027, il-Kummissjoni ppreżentat il-proposti leġiżlattivi tagħha f'Mejju u f’Ġunju tal-2018, jiġifieri 30 xahar qabel il-bidu ppjanat tal-perjodu ta’ eliġibbiltà tal-perjodu ta’ programmazzjoni. 2.19. It-trikkib akbar bejn il-perjodi tal-QFP joħloq piż addizzjonali fuq l-amministrazzjoni tal-Istati Membri, u dan jirriżulta f’aktar dewmien. 2.19. Il-Kummissjoni tqis li t-trikkib bejn il-perjodi ta’ eliġibbiltà huwa wieħed minn għadd ta’ fatturi li jikkontribwixxu għal xi dewmien fl-implimentazzjoni tal-perjodi sussegwenti. Fatturi oħrajn important jinteraġixxu bħal-livell ta’ prefinanzjament, ir-regola ta’ diżimpenn u l-introduzzjoni ta’ korrezzjonijiet finanzjarji netti jekk jibqgħu irregolaritajiet serji f’kontijiet ippreżentati lill-Kummissjoni. Biex tnaqqas it-trikkib, il-Kummissjoni għamlet diversi proposti għall-perjodu ta’ programmazzjoni li jmiss tal-2021–2027 (b’ritorn lejn ir-regola tad-diżimpenn n+2, simplifikazzjoni tal-livell ta’ pagamenti bil-quddiem u riportament sħiħa tas-sistemi ta’ ġestjoni u ta’ kontroll biex tiżgura implimentazzjoni bla xkiel). L-Istati Membri ppreżentaw il-klejms finali tagħhom relatati mal-fondi strutturali għall-QFP 2007–2013 2.20. L-Istati Membri ppreżentaw il-klejms finali tagħhom relatati mal-fondi strutturali (23) għall-QFP 2007–2013 qabel tmiem Marzu 2017 (24). 2.21. Fi tmiem l-2017, l-impenji pendenti għall-fondi strutturali ammontaw għal EUR 11,7 biljun jew 3,4 % tal-ammonti totali allokati għall-QFP 2007–2013 (ara l- Kaxxa 2.7 ). 2.21. Fl-2018 il-Kummissjoni se tagħlaq għadd ta’ programmi importanti li se jnaqqsu drastikament l-impenji pendenti. Bħal fl-aħħar ta’ Mejju 2018, l-ammont totali ta’ impenji pendenti għall-FEŻR u l-FK huwa EUR 8,1 biljun u għall-FSE EUR 1,9 biljun. Il-Kummissjoni tistenna li tkun tista’ tagħlaq il-maġġoranza l-kbira tal-impenji pendenti fl-2018 u l-2019, kif imsemmi fir-rapporti ta’ Attività Annwali ta’ DĠ REGIO u DĠ EMPL. Kaxxa 2.7 — Impenji pendenti fi tmiem l-2017 għall-fondi strutturali taħt il-QFP 2007–2013 Sors: Il-Qorti Ewropea tal-Awdituri, ibbażat fuq informazzjoni mill-Kummissjoni. L-OSSERVAZZJONIJIET TAL-QORTI 2.22. Id-diżimpenji relatati mal-fondi strutturali kienu jammontaw għal EUR 4,4 biljun (1,3 %) tat-total allokat għall-QFP 2007–2013) (ara l- Kaxxa 2.8 ). Dawn jirrappreżentaw parti żgħira ħafna mit-total tal-impenji (25). Kaxxa 2.8 — Ammonti ta’ diżimpenji relatati mal-fondi strutturali bejn l-2011 u l-2017, skont l-Istat Membru Nota: Iċ-ċifri individwali juru t-total fl-għeluq u għar-regola N+2/N+3. Sors: Il-Qorti Ewropea tal-Awdituri, ibbażat fuq informazzjoni mill-Kummissjoni. L-OSSERVAZZJONIJIET TAL-QORTI IR-RISPOSTI MILL-KUMMISSJONI Għall-għajnuna li tingħata lil pajjiżi terzi qed isir użu akbar minn mudelli alternattivi ta’ finanzjament 2.23. Il-Fondi Fiduċjarji tal-UE u l-Faċilità għar-Refuġjati fit-Turkija huma differenti mill-mekkaniżmi standard li l-Kummissjoni tuża għat-twassil tal-għajnuna. Dawn jużaw bosta sorsi ta’ finanzjament u diversi mezzi ta’ distribuzzjoni, li jżid il-kumplessità. Il-Fondi Fiduċjarji tal-UE huma mmaniġġjati barra mill-baġit tal-UE, filwaqt li l-Faċilità għar-Refuġjati fit-Turkija hija mmaniġġjata fi ħdanu. Hawn taħt tingħata stampa ġenerali ta’ dawn il-mekkaniżmi. Strument ieħor ġdid għall-għoti ta’ għajnuna lil pajjiżi terzi huwa l-Fond Ewropew għall-Iżvilupp Sostenibbli (EFSD) (ara l-paragrafi 2.40–2.41). 2.23. Il-Kummissjoni tqis li l-Fondi Fiduċjarji tal-UE fihom infushom ma jżidux kumplessità billi dawn inħolqu biex jiġbru l-finanzjamenti tal-UE, minn diversi sorsi kif ukoll minn donaturi li jikkontribwixxu, f’mekkaniżmu uniku, u b’hekk inaqqsu l-kumplessità ta’ interventi multipli. Il-Faċilità hija mekkaniżmu ta’ koordinazzjoni li tiffaċilita, iktar milli tikkumplika. Mhix strument ġdid. Il-faċilità tippermetti l-mobilizzazzjoni mħaffa, effettiva u effiċjenti ta’ għajnuna tal-UE lir-refuġjati fit-Turkija u tiżgura l-aħjar użu ta’ riżorsi tal-UE u tal-Istati Membri tal-UE, bħala għajnuna umanitarja u għall-iżvilupp b’mod komprensiv u koordinat. 2.24. Il-Fondi Fiduċjarji tal-UE huma arranġamenti legali separati bi struttura finanzjarja distinta, li fihom bosta donaturi jiffinanzjaw b’mod konġunt azzjoni bbażat fuq objettivi komuni. Sa issa, il-Kummissjoni ħolqot erba’ Fondi Fiduċjarji tal-UE: il-Fond Bêkou, il-Fond Madad, il-Fond Afrika u l-Fond Kolombja (26) (ara l- Kaxxa 2.9 ). Kaxxa 2.9 — Informazzjoni ewlenija dwar il-Fondi Fiduċjarji Nota: Id-differenzi fis-somma tal-kontribuzzjonijiet imwiegħda huma minħabba arrotondament. Sors: Il-Qorti Ewropea tal-Awdituri, ibbażat fuq informazzjoni mill-Kummissjoni, l-Artikolu 187 tar-Regolament Finanzjarju u l-Ftehimiet Kostituttivi li jistabbilixxu l-Fondi Fiduċjarji. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.25. Aħna eżaminajna l-istruttura u l-ġestjoni tal-ewwel Fond Fiduċjarju tal-UE li ġie mmaniġġjat mill-Kummissjoni — il-Fond Bêkou (27). Fost affarijiet oħra, aħna osservajna li l-Fond kien attira għajnuna, iżda ftit donaturi addizzjonali. 2.25. Il-Fond Fiduċjarju ta’ Bekou jopera fir-Repubblika Ċentru-Afrikana li fl-imgħoddi kellu diffikultajiet biex jattira donaturi. Madankollu, il-Fond Fiduċjarju ta’ Bekou rnexxielu jżid b’mod sinifikanti l-għajnuna minn donaturi bħall-Italja, in-Netherlands u l-Ġermanja li ma kinux preċedentement donaturi sostanzjali lir-Repubblika Ċentru-Afrikana. 2.26. Ir-Regolament Finanzjarju jistabbilixxi rekwiżiti stretti biex jiġġustifika l-ħolqien tal-Fondi Fiduċjarji, bħal valur miżjud tal-UE, ġestjoni aħjar, kontroll aħjar tar-riskji, kontroll aħjar tal-iżborżamenti u addizzjonalità (ara l- Kaxxa 2.9 ). Fir-Rapport Anwali 2016 tagħna, aħna indikajna li l-arranġamenti ta’ finanzjament ma għandhomx ikunu aktar kumplessi milli meħtieġ biex jintlaħqu l-objettivi ta’ politika tal-UE u biex jiġu garantiti l-obbligu ta’ rendikont, it-trasparenza u l-possibbiltà li jiġu awditjati (28). 2.26. Il-White Paper dwar il-Ġejjieni tal-Ewropa fl-2025 nediet dibattitu ġenerali u proċess ta’ riflessjoni li jippreċedu t-tħejjijiet tal-QFP li jmiss. F’dan il-kuntest, il-Kummissjoni adottat dokument ta’ riflessjoni dwar il-futur tal-finanzi tal-UE f’Ġunju 2017 li stabbilixxa s-sisien għall-proposta tal-Kummissjoni ta’ arkitettura finanzjarja ġdida tal-UE għall-QFP li jmiss. Il-Kummissjoni qed tipproponi baġit aktar koerenti, iffukat u trasparenti li jgħaqqad flimkien sorsi fframmentati ta’ finanzjament fi programmi integrati ġodda u jissimplifika l-użu ta’ strumenti finanzjarji. 2.27. Il-Faċilità għar-Refuġjati fit-Turkija ġiet stabbilita f’Jannar 2016 biex tgħin lit-Turkija tiffaċċja l-fluss enormi ta’ refuġjati (ara l- Kaxxa 2.10 ). Kaxxa 2.10 — Informazzjoni ewlenija dwar il-Faċilità għar-Refuġjati fit-Turkija Sors: (a) Id-Deċiżjoni tal-Kummissjoni tal-24 ta’ Novembru 2015 dwar il-koordinazzjoni tal-azzjonijiet tal-Unjoni u tal-Istati Membri permezz ta’ mekkaniżmu ta’ koordinazzjoni — il-Faċilità għar-Refuġjati għat-Turkija. (b) Id-Deċiżjoni tal-Kummissjoni tal-10 ta’ Frar 2016 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015. (c) It-Tieni Rapport Annwali dwar il-Faċilità għar-Refuġjati fit-Turkija (COM(2018) 91 final tal-14.3.2018). L-OSSERVAZZJONIJIET TAL-QORTI IR-RISPOSTI MILL-KUMMISSJONI Kaxxa 2.10 Il-Kummissjoni tosserva li l-Istati Membri ssodisfaw l-obbligi kollha tagħhom. Il-kontribuzzjonijiet tal-Istati Membri — bħala dħul assenjat estern — għandhom jitħallsu sal-2019 skont skedi ta’ ħlas miftiehma. Sa issa, hemm qbil sodisfaċenti bejn il-pagamenti tal-Istati Membri lill-Faċilità u l-iżburżar iffinanzjat minn dawn il-kontribuzzjonijiet mill-Faċilità. Il-finanzjament mill-UE favur l-istrumenti finanzjarji żdied b’mod sostanzjali 2.28. L-appoġġ baġitarju li jingħata mill-UE favur id-diversi strumenti finanzjarji żdied b’mod sostanzjali (ara l- Kaxxa 2.11 ). Kaxxa 2.11 — Appoġġ mill-baġit tal-UE favur l-istrumenti finanzjarji (f’biljun EUR) QFP 2007–2013 QFP 2014–2020 Taħt ġestjoni kondiviża Strumenti Finanzjarji taħt Ġestjoni Kondiviża (FISMs) 11,3 20,0 Taħt ġestjoni diretta/indiretta u garanziji baġitarji Strumenti finanzjarji taħt ġestjoni indiretta 3,0 (55) 5,9 (56) Fond Ewropew għall-Investimenti Strateġiċi (FEIS) — Garanzija 0 26,0 EFSD – Garanzija 0 1,5 Total 14,3 53,4 Is-sitwazzjoni fi tmiem Diċembru 2017 Sors: Il-Qorti Ewropea tal-Awdituri, ibbażat fuq rapporti tal-Kummissjoni u regolamenti rilevanti. L-OSSERVAZZJONIJIET TAL-QORTI L-Istrumenti Finanzjarji taħt Ġestjoni Kondiviża qed jiffaċċjaw diffikultajiet L-għeluq tal-perjodu 2007–2013 żvela ineżattezzi u kontabilizzar doppju 2.29. Fl-2017, l-Istrumenti Finanzjarji taħt Ġestjoni Kondiviża (FISMs) għall-QFP 2007–2013 kienu fil-proċess li jingħalqu bħala parti mill-għeluq tal-programmi operazzjonali korrispondenti tagħhom. 2.30. Skont il-Kummissjoni (29), il-FISMs tħallsu EUR 11,3 biljun mill-fondi strutturali. Ammont addizzjonali ta’ EUR 5,1 biljun ġie minn kofinanzjament nazzjonali (ara l- Kaxxa 2.12 ). Kaxxa 2.12 — Ammonti mħallsin lill-Istati Membri u ntużati minnhom, fil-qafas tal-FISMs, sal-31 ta’ Marzu 2017 Sors: Ir-rapport intitolat: Sommarju tad-data dwar il-progress li sar fil-finanzjament u l-implimentazzjoni tal-istrumenti ta’ inġinerija finanzjarja, kif irrappurtata mill-awtoritajiet maniġerjali skont l-Artikolu 67(2)(j) tar-Regolament tal-Kunsill (KE) Nru 1083/2006 — Perjodu ta’ programmazzjoni 2007–2013; Sitwazzjoni fil-31 ta’ Marzu 2017 (fl-għeluq). L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.31. Skont id-data li l-Istati Membri pprovdew lill-Kummissjoni, 93 % tal-ammont totali li tħallas għall-FISMs (EUR 15,2 biljun) ġew żborżati favur ir-riċevituri finali. Madankollu, skont l-istima tal-Kummissjoni, ir-rata reali ta’ żborżament favur ir-riċevituri finali tista’ tkun sa seba’ punti perċentwali aktar baxxa, minħabba l-possibbiltà li jiġu inklużi skorrettament xi pagamenti fuq self li jkunu reġgħu ntużaw (30), u mgħax miksub mill-immaniġġar ta’ flus mit-Teżor jew “dħul eċċessiv ta’ entrati”. Dawn l-ammonti kkontabilizzati b’mod eċċessiv jitilgħu għal total ta’ EUR 0,9 biljun. Din is-somma, flimkien mal-EUR 1,2 biljun li jibqa’ f’fondi speċifiċi, huma suġġetti għall-proċeduri ta’ għeluq għall-programmi operazzjonali, u jista’ jkollhom jintraddu lura għall-baġit tal-UE wara li jitnaqqsu l-ispejjeż u t-tariffi tal-ġestjoni. Barra minn hekk, fl-għeluq kien baqa’ 45 fond speċifiku minn 981 li jew kienu għadhom ma rriżultaw fl-ebda investiment jew inkella ma rrappurtawx dwar dan. Għalhekk, ir-rapport ta’ sinteżi intitolat “Summary of data” ma jipprovdix stampa sħiħa u preċiża tas-sitwazzjoni (31). 2.31. Il-Kummissjoni tenfasizza li “Sommarju tad- data ” tagħha jirrifletti l-informazzjoni riċevuta mill-Istati Membri, u li t-tariffi u l-ispejjeż tal-ġestjoni rrapportati mill-Istati Membri jirrappreżentaw EUR 889 miljun. Proċeduri tal-għeluq għal programmi operattivi għadhom għaddejjin, u l-Kummissjoni se tieħu azzjoni korrettiva fejn xieraq. Deċiżjonijiet dwar l-ammonti li għandhom jintraddu lura lill-baġit tal-UE huma meħuda fil-livell tal-programmi operattivi u mhux fil-livell ta’ strumenti finanzjarji speċifiċi, li huma biss forma waħda ta’ appoġġ fi programm operattiv. 2.32. Ir-riżorsi disponibbli fil-FISMs 2007–2013, wara li jintużaw mill-Istati Membri (32), jappartjenu lilhom (l-awtoritajiet maniġerjali stmaw li dan l-ammont huwa ta’ EUR 8,5 biljun, attribwibbli għall-fondi strutturali). L-Istati Membri jkunu jridu jużawhom għall-istess finijiet kif kien intenzjonat oriġinarjament. 2.33. Aħna ppubblikajna rapport speċjali (33) dwar l-implimentazzjoni tal-FISMs 2007–2013. Fost affarijiet oħra, ir-rapport sab li l-fondi fl-Istati Membri kienu esperjenzaw diffikultajiet fl-iżborżament tad-dotazzjonijiet tagħhom, kienu attiraw kapital privat limitat biss u r-rappurtar tagħhom kien sar tard. Aħna rrakkomandajna wkoll li l-Kummissjoni tieħu miżuri xierqa biex tiżgura li l-Istati Membri jżommu n-natura rotanti tal-fondi (jiġifieri jkomplu jippermettu li l-istess fondi jintużaw f’bosta ċikli). 2.33. Il-Kummissjoni tenfasizza li, sa mill-aħħar ta’ Marzu 2017, il-livell ta’ pagamenti lir-riċevituri finali kien ta’ 93 %, li magħhom trid tingħadd in-nefqa ta’ 6,7 % għall-ispejjeż u t-tariffi tal-ġestjoni. Barra minn hekk, fir-Rapport Speċjali tal-QEA 19/2016 il-Kummissjoni indikat li jenħtieġ li l-għan li jiġi attirat il-kapital privat ma jkunx enfasizzat iżżejjed b’mod partikolari għas-setturi esposti għal fallimenti kbar fis-suq u li l-awtoritajiet ta’ ġestjoni huma obbligati li jiżguraw u jippreżentaw lill-Kummissjoni miżuri xierqa biex jikkonformaw mar-rekwiżiti legali fir-rigward tar-riżorsi legati. L-iżborżamenti li saru mill-FISMs favur ir-riċevituri finali taħt il-QFP 2014–2020 kienu baxxi 2.34. Mir-riżorsi totali impenjati mill-Fondi SIE fil-qafas tal-programmi operazzjonali taħt il-QFP 2014–2020, 30 % tħallsu fil-FISMs. Minn dan il-perċentwal, 38 % (EUR 1,2 biljun) ġew impenjati favur ir-riċevituri finali ta’ dawn l-istrumenti. Sal-bidu tal-2017, wara tliet snin tal-QFP attwali, inqas minn 10 % tal-finanzjament totali mill-Fondi SIE li kien disponibbli permezz tal-FISMs kien wasal għand ir-riċevituri biex jintuża għall-iffinanzjar ta’ investimenti u attivitajiet produttivi (ara l- Kaxxa 2.13 ). 2.34. Il-Kummissjoni tqis li paragun aktar raġonevoli jkun l-ammonti mħallsa lill-istrumenti finanzjarji u l-ammonti mħallsa lir-riċevituri finali. Fil-31 ta’ Diċembru 2016, 32 % tal-ammonti mħallsa lil strumenti finanzjarji kienu effettivament imħallsa lir-riċevituri finali. Kaxxa 2.13 — Status tal-FISMs għall-QFP 2014–2020, is-sitwazzjoni f’Diċembru 2016 Sors: Il-Kummissjoni Ewropea, “Financial Instruments under the European Structural and Investment Funds, situation as at 31 December 2016” (Strumenti Finanzjarji taħt il-Fondi Strutturali u ta' Investiment Ewropej, is-sitwazzjoni fil-31 ta’ Diċembru 2016), Diċembru 2017. 2.35. Il-QFP attwali jirrikjedi li l-Istati Membri jirrappurtaw b’mod aktar komprensiv. Madankollu, l-aħħar rapport disponibbli dwar il-FISMs għall-QFP 2014–2020 huwa r-rapport li ġie ppubblikat f’Diċembru 2017 u li jirreferi għas-sitwazzjoni fi tmiem l-2016. Għalkemm dan huwa konformi mar-rekwiżiti eżistenti, għad hemm wisq żmien bejn tmiem il-perjodu u r-rapport korrispondenti għadha kbira. 2.35. Il-perjodu ta’ żmien għar-rappurtar bejn l-awtoritajiet ta’ ġestjoni u r-rappurtar mill-Kummissjoni jirrifletti l-kuntest ta’ ġestjoni kondiviża. L-OSSERVAZZJONIJIET TAL-QORTI Il-Fond Ewropew għall-Investimenti Strateġiċi żdied fl-importanza 2.36. L-awtorità baġitarja żiedet il-garanzija tal-FEIS minn EUR 16-il biljun għal EUR 26 biljun (34), u l-mira għall-volum ta’ investiment minn EUR 315-il biljun għal EUR 500 biljun. Il-Fond ta' Garanzija tal-FEIS żdied b’EUR 1,1 biljun (35), minn EUR 8 biljun għal EUR 9,1 biljun, b’riżultat tat-trasferimenti u tar-rimborżi. Din iż-żieda wasslet għal tnaqqis sinifikanti fir-rata ta' proviżjonament, minn 50 % għal 35 %. 2.37. Fi tmiem l-2017, il-Fond ta' Garanzija tal-FEIS kien jikkonsisti f’assi ta’ EUR 3,5 biljun (2016: EUR 1 biljun). Barra minn hekk, ammont ta’ EUR 2,6 biljun kien ġie impenjat mill-baġit tal-UE iżda kien għadu ma tħallasx (36). It-EUR 3 biljun li fadal se jitħallsu gradwalment sal-2022 (37). Sa tmiem l-2017, ma kien sar l-ebda pagament mill-Fond ta' Garanzija tal-FEIS. 2.38. Sa tmiem l-2017, il-Grupp tal-BEI kien iffirma kuntratti b’valur ta’ EUR 36,7 biljun (2016: EUR 21,3 biljun) (38). Il- Kaxxa 2.14 turi d-distribuzzjoni ta’ dan l-ammont, skont l-Istat Membru. Kaxxa 2.14 — Finanzjament mill-FEIS, skont l-Istat Membru (f’miljun EUR) Sors: Ir-Rapport tal-BEI “Fond Ewropew għall-Investimenti Strateġiċi — IIW u SMEW — Skeda II tal-Ftehim dwar il-FEIS — Rapport Operazzjonali ta’ tmiem is-sena — Data ta’ rappurtar: il-31 ta’ Diċembru 2017”. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.39. Aħna nosservaw li 64 % tal-valur totali tal-kuntratti taħt il-FEIS li l-Grupp tal-BEI kien iffirma sa tmiem l-2017 kienu kkonċentrati f’sitt Stati Membri. Attwalment, qed neżaminaw jekk il-FEIS huwiex qed jipprogressa tajjeb fl-ilħuq tal-objettiv ta' politika tiegħu, jiġifieri li jappoġġa investimenti addizzjonali fl-Ewropa. 2.39. Il-FEIS huwa strument immexxi mid-domanda b’ebda preallokazzjonijiet tal-pajjiż. Il-proġetti jintgħażlu fuq il-bażi ta’ kriterji stabbiliti ċarament ta’ eliġibbiltà u addizzjonalità u l-Istati Membri kollha huma mħeġġa jippreżentaw proġetti li jissodisfaw dawn il-kriterji. Barra minn hekk, meta l-investiment mobilizzat mill-FEIS jitqabbel mal-PDG tal-Istati Membri, l-analiżi tiffavorixxi l-Istati Membri iżgħar, bl-aqwa tliet benefiċjarji jkunu l-Estonja, il-Bulgarija u l-Greċja. Stabbiliment tal-Fond Ewropew għall-Iżvilupp Sostenibbli 2.40. L-awtorità baġitarja stabbiliet l-EFSD f’Settembru 2017 (39). Dan se jsegwi prinċipji simili għal dawk tal-FEIS. 2.41. Ir-Regolament dwar l-EFSD jippermetti lill-Kummissjoni tikkonkludi ftehimiet ta’ Garanzija tal-EFSD anke ma’ korpi terzi bħala kontropartijiet eliġibbli, pereżempju organizzazzjonijiet internazzjonali u korpi rregolati bid-dritt privat ta’ Stat Membru jew pajjiż sieħeb (40). Il-kontropartijiet eliġibbli jistgħu japprovaw l-operazzjonijiet ta’ finanzjament u ta’ investiment u jagħmlu sejħiet dwar il-Garanzija tal-EFSD li tingħata appoġġ mill-baġit tal-UE. Għall-kuntrarju tal-FEIS, fejn il-BEI huwa effettivament l-uniku intermedjarju, l-EFSD jippermetti lil organizzazzjonijiet internazzjonali u korpi oħra fis-settur privat jittrażmettu l-benefiċċji tal-Garanzija tal-UE u eventwalment jagħmlu talba għall-garanzija. Għaldaqstant, għalissa l-EFSD jirrappreżenta l-eżempju l-aktar estensiv, f’termini tal-firxa ta’ sħab, tad-delegazzjoni ta’ setgħat f’dak li jirrigwarda t-teħid ta’ impenji f’isem il-baġit tal-UE. 2.41. L-EFSD+ jopera bħala “one-stop-shop” biex jirċievi proposti ta’ finanzjament mingħand istituzzjonijiet finanzjarji u investituri pubbliċi jew privati u jagħti firxa wiesgħa ta’ appoġġ finanzjarju għall-investimenti eliġibbli. L-għan ewlieni tal-EFSD huwa li jipprovdi pakkett finanzjarju integrat biex jiffinanzja investimenti li jibdew fir-reġjuni tal-Afrika u l-Viċinat, u b’hekk joħloq opportunitajiet ta’ tkabbir u impjiegi, jimmassimizza l-addizzjonalità, jipprovdi prodotti innovattivi u jattira fondi mis-settur privat. L-esponiment tal-baġit tal-UE għadu sinifikanti 2.42. Il-baġit tal-UE huwa espost għal akkumulazzjoni ta’ obbligi legali biex isiru pagamenti f’data fil-futur, suġġett għal diversi kundizzjonijiet. Fost dawn l-obbligi, hemm obbligazzjonijiet kontinġenti fil-forma ta’ garanziji li jistgħu jkunu jeħtieġu finanzjament f’każ li jseħħ avveniment futur (41) (ara l- Kaxxa 2.15 ). Kaxxa 2.15 — Esponiment tal-baġit tal-UE għall-garanziji (is-sitwazzjoni fi tmiem l-2017) Noti: (1) Ara n-Noti 2.4.1 u 4.1.1 fil-kontijiet tal-UE għall-2017. (2) Ara n-Noti 2.11.1 u 4.1.2 fil-kontijiet tal-UE għall-2017. (3) Ara n-Noti 2.4.1 u 4.1.3 fil-kontijiet tal-UE għall-2017. (4) Fil-31.12.2017, ma kien ġie ffirmat l-ebda impenn legali għall-Garanzija tal-EFSD jew għall-Garanzija addizzjonali tal-FEIS. Sors: Il-kontijiet tal-UE għall-2017. L-OSSERVAZZJONIJIET TAL-QORTI IR-RISPOSTI MILL-KUMMISSJONI 2.43. Meta tippreżenta proposti li jkunu jinkludu l-ħolqien jew iż-żieda ta’ obbligazzjonijiet kontinġenti mdaqqsin, il-Kummissjoni tħejji analiżi tal-obbligazzjoni kontinġenti partikolari inkwistjoni. Ma tibgħatx magħha stampa ġenerali tal-obbligazzjonijiet kontinġenti kollha li jingħataw appoġġ mill-baġit tal-UE, u lanqas ma tibgħat analiżi tax-xenarji tas-simulazzjoni ta' kriżi, li kieku jkunu utli biex jieħdu d-deċiżjonijiet ikunu jistgħu japprezzaw l-impatt kumplessiv. 2.43. Il-Kummissjoni qiegħda kontinwament ittejjeb ir-rappurtar tagħha dwar obbligazzjonijiet kontinġenti. F’dan il-kuntest, ir-Regolament Finanzjarju l-ġdid jipprevedi dokument ta’ ħidma annwali li jakkumpanja l-abbozz tal-proposta tal-baġit b“valutazzjoni tas-sostenibbiltà tal-obbligazzjonijiet kontinġenti mġarrbin mill-baġit ġenerali tal-Unjoni li jirriżultaw minn operazzjonijiet finanzjarji”. 2.44. Fir-Regolament Finanzjarju l-ġdid (42), il-Kummissjoni pproponiet li tiġbor flimkien id-dispożizzjonijiet kollha f’fond ta’ proviżjonament komuni. L-ammont inkluż f’dan il-fond se jiġi ddeterminat fuq il-bażi ta’ rata effettiva ta’ proviżjonament, li se tkun perċentwal ta’ kull waħda mir-rati individwali li ntużaw sa issa. Huwa mistenni li dan ikun jista’ jipprovdi aktar flessibbiltà f’termini ta’ mmaniġġar ta’ flus mit-Teżor. Madankollu, il-fondi li jitwarrbu jistgħu ma jkunux suffiċjenti, jekk bosta riskji finanzjarji jimmaterjalizzaw fl-istess ħin. 2.44. Kif stipulat fl-Artikolu 213(1) tar-Regolament Finanzjarju l-ġdid, ir-rata ta’ proviżjonament effettiva għandha tipprovdi livell ekwivalenti ta’ protezzjoni kontra l-obbligazzjonijiet finanzjarji tal-Unjoni li kienet se tiġi pprovduta mingħajr il-ġbir flimkien tal-assi pprovduti. Il-ġbir flimkien u r-rata ta’ proviżjonament effettiva ma jżidux ir-riskju finanzjarju. 2.45. Barra minn hekk, l-obbligazzjoni tal-pensjonijiet għall-persunal tal-UE żdiedet minn EUR 67,2 biljun fl-2016 għal EUR 73,1 biljun fl-2017 (43). Din hija l-akbar entrata fit-tul fil-karta tal-bilanċ tal-UE (44). Din l-obbligazzjoni teżisti peress li l-UE ma twarrabx ammont kull sena biex tiffinanzja l-pagamenti futuri għall-pensjonijiet. L-Istati Membri jiggarantixxu l-obbligazzjoni tal-pensjonijiet b’mod konġunt (45). Huma jimpenjaw lilhom infushom li jħallsu l-ammonti dovuti għall-pensjonijiet kull sena. Dan l-ammont huwa inkluż fil-baġit tal-UE. RISKJI U SFIDI GĦALL-BAĠIT FUTUR TAL-UE 2.46. Ibbażat fuq l-analiżi li wettaqna, aħna identifikajna bosta riskji u sfidi b’implikazzjonijiet għall-baġits futuri tal-UE. Għad hemm ir-riskju li jkun hemm ammont anormali ta’ arretrati ta’ pagamenti sal-2020. Jeħtieġ li l-problema ta’ impenji pendenti mill-QFP attwali tiġi ttrattata permezz ta’ ammont adegwat ta’ approprjazzjonijiet ta' pagament fil-QFP li jmiss. Sfidi addizzjonali għall-baġit tal-UE jirriżultaw mill-ħruġ previst tar-Renju Unit mill-UE fl-2019 u mill-ħtieġa li jsir titijib fl-obbligu ta’ rendikont fid-dawl tar-riflessjoni attwali dwar il-futur tal-baġit tal-UE. 2.46. Fir-rigward tal-akkumulu ta’ pagamenti pendenti u l-adegwatezz tal-approprjazzjonijiet ta’ pagament, il-Kummissjoni tqis li l-limitu massimu ta’ pagament aġġustat se jkun sostenibbli sa tmiem il-QFP fl-2020, filwaqt li tqis it-trasferiment tal-Marġni Globali għall-Pagamenti (MGP) tal-2017 għas-snin 2019 u 2020. Il-Kummissjoni tirreferi għat-tweġibiet tagħha fil-paragrafi 2.8 u 2.12. Teżisti l-possibbiltà ta’ ammonti anormali ta’ arretrati ta’ klejms mhux imħallsa 2.47. Huwa mistenni li l-pagamenti jiżdiedu gradwalment bejn l-2018 u l-2020, billi huwa probabbli li l-klejms għall-pagamenti se jiżdiedu sostanzjalment. Fil-fehma tagħna, għad hemm ir-riskju li jiżviluppa ammont anormali ta’ arretrati ta’ pagamenti, kif ġara matul il-perjodu 2013–2015. Il-flessibbiltà li nħolqot mill-MGP hija fattur mitiganti (ara l-paragrafi 2.6–2.10). Madankollu, ir-riskju jiżdied jekk l-istrumenti speċjali jiġu kontabilizzati fil-limitu massimu tal-approprjazzjonijiet ta' pagament (ara l-paragrafu 2.12). 2.47. Ir-riskju ta’ akkumulazzjoni anormali sal-2020 hija pjuttost limitata bis-saħħa tat-tħaddim tal-Marġni Globali għall-pagamenti li żżid il-limiti massimi sa l-ogħla livell fl-2019 u l-2020. Ir-riskju jista’ jimmaterjalizza jekk l-awtorità baġitarja ma adottatx il-baġit annwali fil-livell meħtieġ. Il-finanzjament ta’ impenji pendenti mill-QFP 2014–2020 jippreżenta problema għall-QFP li jmiss 2.48. Se jkun jeħtieġ li l-approprjazzjonijiet ta' pagament fil-QFP li jmiss ikopru l-impenji pendenti mill-QFP 2014–2020 kif ukoll il-programmi l-ġodda tal-QFP li jmiss. Possibbiltà oħra hija li jitnaqqsu l-approprjazzjonijiet ta' impenn għall-programmi taħt il-QFP li jmiss (46). Id-Deċiżjoni tal-Kunsill dwar ir-riżorsi proprji tirrikjedi li l-Kummissjoni u l-awtorità baġitarja jżommu bilanċ ordnat bejn l-approprjazzjonijiet ta’ impenn u l-approprjazzjonijiet ta’ pagament (47). 2.48. Il-proposta tal-Kummissjoni għall-QFP li jmiss (COM(2018) 321) tipproponi EUR 1 246 biljun f’pagamenti, li jikkorrispondu għal ħlas massimu ta’ 1,08 % mid-dħul nazzjonali gross tal-EU-27 għall-perjodu 2021–2027. Il-Kummissjoni temmen li dan se jkun biżżejjed biex ikopri l-impenji pendenti (RAL) qabel l-2021 u l-pagamenti fuq impenji ġodda għall-perjodu 2021–2027. Il-Kummissjoni tipproponi wkoll li żżid il-limiti massimi tar-riżorsi proprji fid-Deċiżjoni dwar ir-Riżorsi Proprji sa 1,29 % tal-ING tal-EU-27. Din iż-żieda hija neċessarja biex tiġi akkomodata l-integrazzjoni tal-Fond Ewropew għall-Iżvilupp u l-ħtiġijiet ta’ pagamenti fuq prijoritajiet ġodda. Se tipprovdi wkoll marġni suffiċjenti bejn il-pagamenti u l-limitu massimu tar-riżorsi proprji biex jiġi żgurat li l-Unjoni tkun tista’ tissodisfa l-obbligi finanzjarji fi kwalunkwe ċirkostanza. 2.49. Sa tmiem l-2017, il-Kummissjoni kienet għadha ma stabbilietx projezzjonijiet komprensivi u fit-tul, li jikkonformaw bis-sħiħ mal-Ftehim Interistituzzjonali (48). Għalkemm il-Kummissjoni ppreżentat previżjoni fis-16 ta’ Ottubru 2017, l-ambitu tagħha kien limitat għal impenji eżistenti, stmati sa tmiem l-2020. Projezzjonijiet aktar komprensivi u fit-tul jgħinu biex ikunu jistgħu jittieħdu deċiżjonijiet aktar infurmati għall-QFP li jmiss (49). 2.49. Il-Kummissjoni ppreżentat aġġornament tal-previżjoni ta’ pagamenti f’terminu medju f’Ottubru 2017, li jagħti stima tal-evoluzzjoni tar-RAL fi tmiem il-perjodu tal-QFP 2014–2020, u jevalwa s-sostenibbiltà tal-limiti massimi ta’ pagament filwaqt li jqis id-dispożizzjonijiet ta’ flessibbiltà ġodda miftiehma mar-rieżami ta’ nofs it-terminu. Il-Kummissjoni ppreżentat ukoll previżjoni ta’ approprjazzjonijiet ta’ pagament wara l-2020 f’konformità ma’ punt 9 tal-Ftehim Interistituzzjonali tat-2 ta’ Diċembru 2013. Dawn ir-rapporti kienu neċessarjament limitati għal impenji sal-2020 peress li l-Kummissjoni ma setgħetx tipprevedi impenji futuri qabel ma ppreżentat il-proposta tagħha dwar il-Qafas Finanzjarju Pluriennali li jmiss, li sar f’Mejju 2018. Għall-futur, l-Artikolu 247(1) tar-Regolament Finanzjarju jistipula l-obbligu li l-Kummissjoni ta’ kull sena tikkomunika sett ta’ rapporti finanzjarji u kontabilistiċi lill-Parlament Ewropew u lill-Kunsill, inkluża previżjoni tal-flussi tal-flus ’il ġewwa u ’l barra fit-tul li jkopru l-ħames snin li jkunu ġejjin. Dan ir-rapport se janalizza l-impatt ta’ impenji ta’ Qafas Finanzjarju Pluriennali partikolari. Ir-Renju Unit se joħroġ mill-UE 2.50. Id-dispożizzjonijiet relatati mas-saldu finanzjarju ġew stipulati f’abbozz ta’ ftehim dwar il-ħruġ tar-Renju Unit mill-UE (50). Skont l-abbozz ta’ ftehim, ir-Renju Unit biħsiebu jonora l-impenji tiegħu sal-2020 daqslikieku kien Stat Membru. Wara l-2020, huwa biħsiebu jonora l-obbligazzjonijiet assunti sa tmiem l-2020. Għall-obbligazzjonijiet kontinġenti relatati mal-operazzjonijiet finanzjarji, ir-responsabbiltà tar-Renju Unit tkun tkopri operazzjonijiet ta’ dan it-tip li jiġu deċiżi jew approvati sad-data tal-ħruġ. Hemm ir-riskju li d-diskrepanza fl-obbligu ta’ rendikont tkompli tikber 2.51. Preċedentement, aħna osservajna diskrepanzi fl-obbligu ta’ rendikont fil-ġestjoni u r-rappurtar dwar il-baġit tal-UE (51). Id-dokument ta’ riflessjoni tal-Kummissjoni dwar il-futur tal-finanzi tal-UE ppropona li l-obbligu ta’ rendikont għandu jkun wieħed mill-erba’ prinċipji għar-riforma (52), bil-ħsieb li l-baġit jinftiehem aħjar kif ukoll biex jiżdiedu l-kontroll demokratiku, it-trasparenza u l-ġestjoni tajba. Fid-dokument informattiv u analitiku tagħna ġew ippreżentati żewġ proposti (53): li jiġu żviluppati l-prinċipji tal-obbligu ta’ rendikont u tat-trasparenza, u li jiġu stabbiliti mandati tal-awditjar għall-korpi kollha relatati mal-UE, kemm dawk eżistenti kif ukoll dawk futuri (54). 2.51. Fir-rigward tal-proposta tal-QEA dwar l-iżvilupp ta’ prinċipji ta’ responsabbiltà u trasparenza, il-Kummissjoni tenfasizza li hija tipproponi għall-QFP 2021–2027 qafas aktar koerenti, iffukat u trasparenti milli għall-baġit tal-UE. L-istruttura tal-baġit il-ġdid se tkun aktar ċara, allinjat ma’ prijoritajiet politiċi u l-għadd ta’ programmi se jonqos ħafna. Pereżempju, il-Fond ġdid u integrat kompletament “InvestEU” se jġib flimkien taħt programm uniku l-istrumenti finanzjarji immaniġġjati ċentralment, li jappoġġaw l-investiment strateġiku madwar l-UE kollha. Fir-rigward tal-proposta l-oħra tal-QEA dwar l-istabbiliment ta’ mandati ta’ awditjar għall-korpi relatati mal-UE kollha eżistenti u futuri, il-Kummissjoni ma tixtieqx tikkummenta dwar kwistjonijiet li jikkonċernaw Istituzzjonijiet oħra u li huma barra mill-mandat tagħha. Il-Kummissjoni tilqa l-kontribut tal-QEA għad-dibattitu dwar ir-responsabbiltà tal-UE u l-arranġamenti tal-awditjar pubbliku. KONKLUŻJONIJIET U RAKKOMANDAZZJONIJIET Konklużjonijiet 2.52. L-ammonti impenjati (inklużi l-istrumenti speċjali) huma kemxejn ogħla mil-limitu ssettjat fil-QFP. Madankollu, għat-tieni sena konsekuttiva, il-pagamenti kienu ferm inqas mil-livelli antiċipati, li min-naħa tagħhom naqqsu l-kontribuzzjonijiet mitluba mill-Istati Membri. Il-livell baxx ta’ pagamenti kien prinċipalment dovut għal dewmien fl-implimentazzjoni tal-Fondi SIE (ara l-paragrafi 2.3–2.5). 2.53. B'riżultat ta’ dan, l-impenji baġitarji pendenti qabżu l-ammont rekord tas-sena li għaddiet u probabbilment se jiżdiedu jerġa’ aktar sa tmiem il-QFP attwali. Dan iżid b’mod sinifikanti r-riskju li l-approprjazzjonijiet ta' pagament li se jkunu disponibbli għas-snin finali tal-QFP mhumiex se jkunu suffiċjenti (ara l-paragrafi 2.6–2.8). 2.53. Il-Kummissjoni tqis li l-limitu massimu ta’ pagament aġġustat se jkun suffiċjenti; ara r-risposta tal-Kummissjoni għall-paragrafu 2.8. 2.54. Il-baġit tal-UE sar aktar flessibbli biż-żieda tal-Marġni Globali għall-Pagamenti (MGP) u tal-ammonti disponibbli għal żewġ strumenti speċjali, kif ukoll biż-żieda tal-possibbiltajiet ta’ trasferiment bejn l-istrumenti speċjali. Il-kwistjoni ta’ jekk l-istrumenti speċjali għandhomx jiġu kontabilizzati jew le fil-limitu massimu tal-approprjazzjonijiet ta' pagament għadha ma ġietx riżolta (ara l-paragrafi 2.9–2.12). 2.54. Il-Kummissjoni għamlet proposta biex issolvi l-kwistjoni ta’ strumenti speċjali fil-QFP 2021–2027; ara r-risposta tal-Kummissjoni għall-paragrafu 2.12. 2.55. Sa tmiem l-2017, ir-rata medja kumplessiva ta’ assorbiment għall-QFP 2014–2020 kienet jerġa’ aktar baxxa minn dik fis-sena korrispondenti tal-QFP preċedenti (2010: 22 %). Dan kien prinċipalment dovut għall-għeluq tal-QFP preċedenti li sar aktar tard milli previst, l-adozzjoni tardiva ta’ atti legali, id-diffikultajiet fl-implimentazzjoni tar-rekwiżiti l-ġodda għall-QFP attwali, il-bidla fir-regoli ta' diżimpenn minn N+2 għal N+3, u l-piż amministrattiv marbut mat-trikkib bejn il-perjodi tal-QFP. Aħna ġbidna l-attenzjoni għall-possibbiltà li dan ikollu impatt fuq il-kwalità tal-proġetti kif ukoll għall-importanza li jkun jeżisti qafas legali stabbli biżżejjed (ara l-paragrafi 2.13–2.19). 2.55. Sovrapożizzjoni bejn iż-żewġ termini hija kkunsidrata meħtieġa minħabba li ħafna proġetti jieħdu diversi snin biex jiġi implimentat u li dejjem se jkun hemm fażi tal-bidu u fażi ta’ tgeżwir għal kull perjodu ta’ programmazzjoni. Għaldaqstant, l-għeluq dejjem se jirkeb mal-perjodu sussegwenti. Fl-istess ħin, f’diversi okkażjonijiet il-Kummissjoni enfasizzat l-importanza ta’ adozzjoni f’waqtha ta’ atti legali mill-koleġiżlaturi wkoll. Il-Kummissjoni tirreferi għat-tweġibiet tagħha fil-paragrafi 2.14 u 2.18. 2.56. Fl-2017, il-fondi strutturali taħt il-QFP 2007–2013 kienu fil-proċess li jingħalqu. Il-maġġoranza tal-Istati Membri assorbew il-biċċa l-kbira mir-riżorsi li ġew allokati lilhom (ara l-paragrafi 2.20–2.22). 2.57. Għall-għajnuna li tingħata lil pajjiżi terzi qed isir użu akbar minn mudelli alternattivi ta' finanzjament, li jżidu il-kumplessità tal-istrutturi finanzjarji eżistenti (ara l-paragrafi 2.23–2.27). 2.57. Il-Kummissjoni tqis li l-mudelli ġodda ta’ finanzjament jikkontribwixxi biex tiżdied l-effikaċja tal-għajnuna lil pajjiżi li mhumiex fl-UE. 2.58. Il-finanzjament mill-UE favur l-istrumenti finanzjarji żdied b’mod sostanzjali. L-għeluq tal-FISMs għall-QFP 2007–2013 żvela problemi fir-rappurtar li jsir mill-Istati Membri. Filwaqt li taħt ir-rekwiżiti tal-QFP 2014–2020, ir-rappurtar sar aktar komprensiv, għad hemm wisq żmien bejn tmiem il-perjodu ta’ rappurtar u r-rapport korrispondenti (ara l-paragrafi 2.28–2.39). 2.58. Ir-rekwiżiti ta’ rappurtar dwar strumenti finanzjarji fil-programmi 2007–2013 ġew introdotti f’nofs l-implimentazzjoni tal-programm tal-2007–2013. L-Istati Membri u l-Kummissjoni għamlu sforzi sinifikanti fl-aħħar snin sabiex jitjieb il-proċess ta’ rappurtar u l-kwalità tad- data pprovduta, kif rikonoxxut mill-QEA fir-Rapport Annwali tagħha tal-2016. Il-perjodu ta’ żmien għar-rappurtar bejn l-awtoritajiet ta’ ġestjoni u r-rappurtar mill-Kummissjoni jirrifletti l-kuntest ta’ ġestjoni kondiviża. 2.59. Inħoloq il-Fond Ewropew għall-Iżvilupp Sostenibbli (EFSD). Il-mudell ta’ governanza tiegħu jippermetti li jkun hemm firxa aktar wiesgħa ta’ sħab li jassumu l-impenji f’isem il-baġit tal-UE (ara l-paragrafi 2.40–2.41). 2.59. L-għan ewlieni tal-EFSD huwa li jipprovdi pakkett finanzjarju integrat biex jiffinanzja investimenti li jibdew fir-reġjuni tal-Afrika u l-Viċinat, u b’hekk joħloq opportunitajiet ta’ tkabbir u impjiegi, jimmassimizza l-addizzjonalità, jipprovdi prodotti innovattivi u jattira fondi mis-settur privat. Ara r-risposta tal-Kummissjoni fil-paragrafu 2.41. 2.60. L-esponiment finanzjarju tal-baġit tal-UE għadu sinifikanti, prinċipalment fir-rigward tal-impenji pendenti, l-obbligazzjoni tal-pensjonijiet għall-persunal tal-UE u impenji legali oħra, kif ukoll l-obbligazzjonijiet kontinġenti fil-forma ta’ garanziji (ara l-paragrafi 2.42–2.45). 2.61. Għadu mhuwiex ċar jekk l-approprjazzjonijiet ta' pagament disponibbli humiex se jkunu adegwati biex ikopru l-klejms għall-pagament kollha li jiġu ppreżentati. Il-Kummissjoni għadha ma pproduċietx projezzjonijiet komprensivi u fit-tul biex jgħinu fil-proċess ta’ teħid ta’ deċiżjonijiet għall-QFP li jmiss (ara l-paragrafi 2.47–2.49). 2.61. Il-Kummissjoni ppreżentat aġġornament tal-previżjoni ta’ pagamenti f’terminu medju f’Ottubru 2017, li jagħti stima tal-evoluzzjoni tar-RAL fi tmiem il-perjodu tal-QFP, u jevalwa s-sostenibbiltà tal-limiti massimi ta’ pagament filwaqt li jqis id-dispożizzjonijiet ta’ flessibbiltà ġodda miftiehma mar-rieżami ta’ nofs it-terminu. Previżjoni ta’ approprjazzjonijiet ta’ pagament wara l-2020 ġiet ippreżentat f’konformità ma’ punt 9 tal-Ftehim Interistituzzjonali tat-2 ta’ Diċembru 2013. Rakkomandazzjonijiet 2.62. Aħna nirrakkommandaw li l-Kummissjoni: — Rakkomandazzjoni 1: tipprovdi informazzjoni preċiża u kompleta dwar l-għeluq tal-FISMs għall-QFP 2007–2013, inklużi l-ammonti finali li jintraddu lura lill-baġit tal-UE u l-ammonti li jappartjenu għall-Istati Membri. Data mmirata għall-implimentazzjoni: sa nofs l-2019. Il-Kummissjoni taċċetta r-rakkomandazzjoni parzjalment. Il-Kummissjoni se tirrapporta dwar l-għeluq f’konformità mal-leġiżlazzjoni fis-seħħ. Il-leġiżlazzjoni attwali ma teħtieġx li l-Istati Membri jipprovdu informazzjoni dwar l-ammonti li jappartjenu lilhom. F’konformità mar-rakkomandazzjoni 2 aċċettata tar-Rapport Speċjali 04/2017 dwar il-protezzjoni tal-baġit tal-UE, il-Kummissjoni se tirrapporta dwar l-eżitu finali tal-għeluq għall-perjodu tal-programm fil-kuntest tar-rapport ta’ attività annwali tad-Direttorati Ġenerali rispettivi. Dan ir-rapport se jinkludi l-ammont eliġibbli fl-għeluq skont il-programm, inkluż għal strumenti finanzjarji fejn disponibbli. Se tinkludi wkoll informazzjoni dwar irkupri skont il-programm operazzjonali, jekk ikun hemm. — Rakkomandazzjoni 2: meta tippreżenta proposti leġiżlattivi li jkunu jinkludu l-ħolqien jew iż-żieda ta’ obbligazzjonijiet kontinġenti mdaqqsin, tinkludi wkoll stampa ġenerali tal-valur totali tal-obbligazzjonijiet kontinġenti li jingħataw appoġġ mill-baġit, flimkien ma’ analiżi tax-xenarji tas-simulazzjoni ta' kriżi u l-impatt possibbli tagħhom fuq il-baġit. Data mmirata għall-implimentazzjoni: sa nofs l-2019. Il-Kummissjoni parzjalment taċċetta din ir-rakkomandazzjoni. F’konformità mar-Regolament Finanzjarju l-ġdid adottat mill-koleġiżlatur, annwalment il-Kummissjoni se tevalwa s-sostenibbiltà tal-obbligazzjonijiet kontinġenti mġarrbin mill-baġit tal-Unjoni li jirriżultaw minn operazzjonijiet finanzjarji. Din l-informazzjoni se takkumpanja l-abbozz tal-baġit sa mill-2021. — Rakkomandazzjoni 3: tistieden lill-Parlament Ewropew u lill-Kunsill, fil-kuntest tad-dibattitu dwar il-QFP ta’ wara l-2020, biex jipprevedu mekkaniżmi li jippermettu li ssir ġestjoni aħjar tar-riskju ta’ arretrati ta’ pagamenti, fid-dawl tal-livell għoli ta’ impenji pendenti fil-QFP attwali u f’dak preċedenti. Data mmirata għall-implimentazzjoni: sal-bidu tal-perjodu wara l-2020. Il-Kummissjoni taċċetta r-rakkomandazzjoni. Il-Kummissjoni stabbilixxiet il-proposti għall-Qafas Finanzjarju Pluriennali 2021–2027 lill-Parlament Ewropew u lill-Kunsill. Element importanti ta’ dawn il-proposti huwa l-istabbiltà u l-prevedibbiltà tal-limitu massimu ta’ pagament. Il-Kummissjoni temmen li l-limitu massimu ta’ pagament se jkun biżżejjed sabiex jiġu koperti l-impenji pendenti (RAL) ta’ qabel l-2021 u l-pagamenti fuq l-impenji ġodda għall-2021–2027 fil-limiti stabbiliti mil-limitu massimu tar-Riżorsi Proprji skont id-Deċiżjoni dwar ir-Riżorsi Proprji fis-seħħ. Barra minn hekk, il-proposta tal-Kummissjoni għal Regolament dwar Dispożizzjonijiet Komuni għall-2021–2027 tinkludi żewġ mekkaniżmi ewlenin li jiffavorixxu implimentazzjoni aktar f’waqtha: regola ta’ diżimpenn “n+2” flimkien ma’ livell ta’ prefinanzjament li ġie ridott għal pagamenti annwali ta’ 0,5 % fuq il-bażi tal-appoġġ totali mill-Fondi fil-livell tal-programm. Barra minn hekk, il-Kummissjoni qed tipproponi lill-koleġiżlaturi biex inaqqsu l-livelli ta’ prefinanzjament annwali għall-programmi 2014–2020.

(1) Dan id-dokument ta’ riflessjoni kien ibbażat fuq id-dokument intitolat “Future financing of the EU” (Il-finanzjament futur tal-UE), Rapport finali u rakkomandazzjonijiet tal-Grupp ta' Livell Għoli dwar ir-Riżorsi Proprji, Jannar 2017.

(2) Dawn huma: “Future of EU finances: reforming how the EU budget operates” (Il-futur tal-finanzi tal-UE: nirriformaw il-mod kif jopera l-baġit tal-UE), Dokument Informattiv u Analitiku, Frar 2018 (minn hawn ’il quddiem: “id-dokument informattiv u analitiku dwar il-futur tal-finanzi tal-UE”) u “The Commission’s proposal for the 2021–2027 Multiannual Financial Framework” (Il-proposta tal-Kummissjoni għall-Qafas Finanzjarju Pluriennali 2021–2027), Dokument Informattiv u Analitiku, Lulju 2018.

(3) Din il-proposta kellha tiġi ppreżentata sa tmiem l-2017 — ara l-Artikolu 25 tar-“Regolament dwar il-QFP” (Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014–2020 (ĠU L 347, 20.12.2013, p. 884)).

(4) Aħna neskludu r-riporti u d-dħul assenjat peress li dawn ma jiffurmawx parti mill-baġit adottat u jsegwu regoli differenti li jbiddlu r-riżultat. Għal aktar informazzjoni, ara l-parti A4-A5 tar-“Report on the budgetary and financial management of the European Commission — Financial year 2017” (Rapport tal-Kummissjoni Ewropea dwar il-ġestjoni baġitarja u finanzjarja — Sena finanzjarja 2017) (RBFM).

(5) Esklużi r-riporti u d-dħul assenjat. Ara n-Nota 4 f’qiegħ il-paġna.

(6) Ara r-risposta tal-Kummissjoni għall-paragrafu 2.14 tal-Rapport Annwali 2016 tagħna.

(7) Ara n-Nota 2.2 fir-Rapport dwar l-implimentazzjoni tal-baġit fil-kontijiet annwali konsolidati tal-UE — Sena finanzjarja 2017 (il-“kontijiet tal-UE għall-2017”).

(8) Ibbażat fuq ir-riżultati eżistenti fi tmiem l-2017 u l-QFP, inkluż l-aġġustament tekniku għall-2017, aħna għamilna s-suppożizzjoni konservattiva li 98 % tal-approprjazzjonijiet ta' impenn se jinbidlu għal impenji. Aħna ħadna l-istima l-aktar reċenti tad-diżimpenji li ġiet ikkalkulata mill-Kummissjoni, u assumejna li 99 % tal-approprjazzjonijiet ta' pagament se jsiru pagamenti, bl-esklużjoni tal-pagamenti relatati ma’ strumenti speċjali f’konformità mas-suppożizzjoni tal-Kummissjoni. Aħna ma ħadniex inkunsiderazzjoni l-użu tal-marġni globali għall-pagamenti (MGP). Madankollu, l-MGP jista’ jikkontribwixxi għat-tnaqqis tal-impenji pendenti sal-2020 (ara l-paragrafi 2.9–2.10). Id-dħul assenjat u r-riporti ma ġewx inklużi fil-projezzjonijiet għall-perjodu 2018–2020, billi ftit li xejn għandhom impatt fuq il-projezzjonijiet u l-kalkolu tagħhom huwa diffiċli.

(9) COM(2016) 603 final — Komunikazzjoni tal-Kummissjoni lill-Parlament Ewropew u lill-Kunsill — “Rieżami/reviżjoni ta' nofs it-terminu tal-qafas finanzjarju pluriennali 2014–2020 — Baġit tal-UE ffukat fuq ir-riżultati”. Aħna rreaġejna għal din il-komunikazzjoni tal-Kummissjoni billi, f’Novembru 2016, ippubblikajna d-dokument informattiv u analitiku “EU budget: time to reform?” (Il-baġit tal-UE: wasal iż-żmien għal riforma?).

(10) Ir-Regolament tal-Kunsill (UE, Euratom) 2017/1123 tal-20 ta’ Ġunju 2017 li jemenda r-Regolament (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014–2020 (ĠU L 163, 24.6.2017, p. 1).

(11) L-MGP jippermetti li l-approprjazzjonijiet ta' pagament li ma jkunux intużaw jiġu riportati għal snin fil-futur.

(12) Ir-Riżerva ta' Għajnuna f'Emerġenza (EAR), il-Fond ta' Solidarjetà tal-Unjoni Ewropea (FSUE), l-Istrument ta' Flessibbiltà (Flex) u l-Fond Ewropew ta' Aġġustament għall-Globalizzazzjoni (FEG) — ara l-Artikoli 9-12 tar-Regolament dwar il-QFP. Ara wkoll il-paragrafi 2.8–2.10 tar-Rapport Annwali 2016 tagħna.

(13) Ara l-Artikolu 5 tar-Regolament dwar il-QFP.

(14) Ibbażat fuq l-aġġustamenti tekniċi għall-qafas finanzjarju u l-istima tal-QEA għall-2017.

(15) Il-paragrafu 2.8 tar-Rapport Annwali 2014 tagħna u l-paragrafu 2.8(b) tar-Rapport Annwali 2016 tagħna.

(16) Assorbiment huwa l-ammont imħallas mill-Kummissjoni lil Stat Membru bħala kofinanzjament għal proġetti taħt programm(i) operazzjonali tal-Fondi SIE. Ir-rata ta’ assorbiment turi l-ammonti mħallsa mqabbel mal-infiq previst korrispondenti tal-UE.

(17) Ir-raba’ sena tal-QFP attwali.

(18) Is-sena korrispondenti tal-QFP preċedenti.

(19) Il-Kummissjoni spjegat ir-raġunijiet li hija tqis li huma s-sors tal-problema f’diversi dokumenti: l-analiżi tagħha tal-implimentazzjoni tal-baġit tal-Fondi Strutturali u ta' Investiment Ewropej fl-2016; ir-rieżami/reviżjoni tagħha ta' nofs it-terminu tal-Qafas Finanzjarju Pluriennali 2014–2020, kif ukoll id-dokumenti ta' ħidma tal-persunal li jakkumpanjawhom, jiġifieri COM(2016) 603 final u SWD(2016) 299 final; u r-risposti tagħha għall-mistoqsijiet bil-miktub li saru lill-Kummissarji Oettinger, Creţu u Thyssen dwar il-proċedura ta’ kwittanza 2016.

(20) Il-Kroazja, l-Italja, Malta, is-Slovakkja, is-Slovenja u Spanja.

(21) Ara r-Rapport Speċjali Nru 1/2018 “Assistenza Konġunta ta' Appoġġ għal Proġetti fir-Reġjuni Ewropej (JASPERS) — wasal iż-żmien biex l-assistenza tiġi mmirata aħjar”.

(22) Ir-Rapport Speċjali Nru 36/2016 “Valutazzjoni tal-arranġamenti għall-għeluq tal-programmi tal-koeżjoni u tal-iżvilupp rurali għall-2007–2013” u r-Rapport Speċjali Nru 17/2018 “L-azzjonijiet tal-Kummissjoni u tal-Istati Membri fl-aħħar snin tal-programmi għall-perjodu 2007–2013 indirizzaw l-assorbiment baxx iżda ma kinux iffukati biżżejjed fuq ir-riżultati”.

(23) Il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni.

(24) Minbarra l-Kroazja, li għaliha d-data ta' skadenza ġiet estiża għall-31 ta’ Marzu 2018.

(25) Ara l-paragrafu 2.13 tar-Rapport Annwali 2016 tagħna.

(26) L-ismijiet rispettivi sħaħ ta’ dawn il-Fondi Fiduċjarji huma: il-Fond Fiduċjarju tal-UE għar-Repubblika Ċentru-Afrikana; il-Fond Fiduċjarju Reġjonali tal-UE b’reazzjoni għall-kriżi Sirjana; il-Fond Fiduċjarju ta’ Emerġenza għall-istabbiltà u li jindirizza l-għeruq ta’ dak li jikkawża l-migrazzjoni irregolari u l-ispostament tal-persuni fl-Afrika; il-Fond Fiduċjarju tal-UE għall-Kolombja.

(27) Ir-Rapport Speċjali Nru 11/2017 “Il-Fond Fiduċjarju Bêkou tal-UE għar-Repubblika Ċentru-Afrikana: bidu promettenti minkejja xi nuqqasijiet”.

(28) Ara r-Rakkomandazzjoni 4 tal-Kapitolu 2 tar-Rapport Annwali 2016 tagħna.

(29) Ir-rapport intitolat: Summary of data on the progress made in financing and implementing financial engineering instruments reported by the managing authorities in accordance with Article 67(2)(j) of Council Regulation (EC) No 1083/2006 (Sommarju tad-data dwar il-progress li sar fil-finanzjament u l-implimentazzjoni tal-istrumenti ta’ inġinerija finanzjarja, kif irrappurtata mill-awtoritajiet maniġerjali skont l-Artikolu 67(2)(j) tar-Regolament tal-Kunsill (KE) Nru 1083/2006) — Perjodu ta’ programmazzjoni 2007–2013 — Sitwazzjoni fil-31 ta’ Marzu 2017 (fl-għeluq).

(30) Dawn l-ammonti jibqgħu disponibbli biex jintużaw mill-Istati Membri. Ara l-Artikolu 78(7) tar-Regolament tal-Kunsill (KE) Nru 1083/2006.

(31) Ara l-paragrafu 6.25 tar-Rapport Annwali 2016 tagħna.

(32) Dawn ir-riżorsi jiġu minn self li jkun ġie żborżat u tħallas lura, investimenti li jkunu saru, jew ammonti li jkun fadal wara li jkunu ġew onorati l-garanziji kollha.

(33) Ir-Rapport Speċjali Nru 19/2016, “L-implimentazzjoni tal-baġit tal-UE permezz ta’ strumenti finanzjarji — tagħlimiet li għandhom jinsiltu mill-perjodu tal-programm 2007–2013”.

(34) Ir-Regolament (UE) 2017/2396 tal-Parlament Ewropew u tal-Kunsill tat-13 ta' Diċembru 2017 li jemenda r-Regolamenti (UE) Nru 1316/2013 u (UE) 2015/1017 fir-rigward tal-estensjoni tad-durata tal-Fond Ewropew għall-Investimenti Strateġiċi kif ukoll l-introduzzjoni ta' titjib tekniku għal dak il-Fond u għaċ-Ċentru Ewropew ta' Konsulenza għall-Investimenti (ĠU L 345, 27.12.2017, p. 34).

(35) Il-Premessa 21 tar-Regolament (UE) 2017/2396 tiddikjara li l-finanzjament se jiġi mill-baġit tal-UE, bi trasferiment mill-Faċilità Nikkollegaw l-Ewropa (CEF), kif ukoll mid-dħul u r-ripagamenti mill-istrument ta’ dejn tas-CEF u mill-Fond Marguerite.

(36) Ara n-Nota 4.1 fil-kontijiet tal-UE għall-2017.

(37) Inklużi mir-rimborżi, jew mill-FEIS innifsu (EUR 525 miljun) jew minn strumenti finanzjarji oħra (EUR 150 miljun mill-istrument ta’ dejn tas-CEF u mill-Fond Marguerite).

(38) Ara r-rapport: “European Fund for Strategic Investments — IIW and SMEW — Schedule II of the EFSI Agreement — Year-end Operational Report — Reporting date: 31 December 2017” (Fond Ewropew għall-Investimenti Strateġiċi — IIW u SMEW — Skeda II tal-Ftehim dwar il-FEIS — Rapport Operazzjonali ta’ tmiem is-sena — Data ta’ rappurtar: il-31 ta’ Diċembru 2017).

(39) Ir-Regolament (UE) 2017/1601 tal-Parlament Ewropew u tal-Kunsill tas-26 ta’ Settembru 2017 li jistabbilixxi l-Fond Ewropew għall-Iżvilupp Sostenibbli (EFSD), il-Garanzija tal-EFSD u l-Fond ta’ Garanzija tal-EFSD (ĠU L 249, 27.9.2017, p. 1).

(40) L-Artikolu 11(e) tar-Regolament (UE) 2017/1601 tas-26 ta’ Settembru 2017 li jistabbilixxi l-Fond Ewropew għall-Iżvilupp Sostenibbli (EFSD), il-Garanzija tal-EFSD u l-Fond ta’ Garanzija tal-EFSD.

(41) Obbligazzjonijiet kontinġenti huma obbligazzjonijiet possibbli li jiddependu fuq l-okkorrenza ta’ avvenimenti futuri. L-obbligazzjonijiet kontinġenti prinċipali tal-baġit tal-UE huma: il-garanziji tal-mandat ta’ self estern tal-BEI; il-Garanziji tal-FEIS; l-Assistenza finanzjarja: l-Assistenza Makrofinanzjarja (MFA), il-Mekkaniżmu Ewropew ta' Stabbilizzazzjoni Finanzjarja (EFSM), il-Bilanċ tal-Pagamenti (BtP), l-Euratom; il-garanziji mogħtija għall-istrumenti finanzjarji tal-UE (prinċipalment Orizzont 2020, il-Faċilità ta' Finanzjament għall-Kondiviżjoni tar-Riskji, il-Faċilità Nikkollegaw l-Ewropa); il-Garanzija tal-EFSD.

(42) COM (2016) 605 “Proposta għal Regolament tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni u li jemenda r-Regolament (KE) Nru 2012/2002, ir-Regolamenti (UE) Nru 1296/2013, (UE) 1301/2013, (UE) Nru 1303/2013, UE Nru 1304/2013, (UE) Nru 1305/2013, (UE) Nru 1306/2013, (UE) Nru 1307/2013, (UE) Nru 1308/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, (UE) Nru 652/2014 tal-Parlament Ewropew u tal-Kunsill u d-Deċiżjoni Nru 541/2014/UE tal-Parlament Ewropew u tal-Kunsill”.

(43) Il-valwazzjoni attwarja tal-obbligazzjoni tal-pensjonijiet tirrappreżenta l-valur attwali tal-pagamenti futuri mistennija. Hija tiġi kkalkulata bl-użu tar-rata rilevanti ta’ skont f’konformità mal-metodoloġija stipulata fl-IPSAS 25. Għal aktar dettalji dwar il-kalkolu ara n-Nota 2.9 fil-kontijiet tal-UE għall-2017.

(44) Ara l-paġna tal-karta tal-bilanċ fil-kontijiet tal-UE għall-2017.

(45) Ara n-nota f’qiegħ il-paġna tal-karta tal-bilanċ fil-kontijiet tal-UE għall-2017.

(46) Ara l-paragrafi 2.36–2.38 tar-Rapport Annwali 2016 tagħna.

(47) L-Artikolu 3(2), it-tieni subparagrafu tad-Deċiżjoni tal-Kunsill 2014/335/UE, Euratom tas-26 ta’ Mejju 2014 dwar is-sistema tar-riżorsi proprji tal-Unjoni Ewropea (ĠU L 168, 7.6.2014, p. 105).

(48) L-Artikolu 9 tal-Ftehim Interistituzzjonali tat-2 ta’ Diċembru 2013, bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba.

(49) Ara r-Rakkomandazzjoni 2 fil-paragrafu 2.47 tar-Rapport Annwali 2015 tagħna u d-dokument informattiv u analitiku tagħna dwar il-futur tal-finanzi tal-UE.

(50) Id-dokument intitolat: Draft Agreement on the withdrawal of the United Kingdom of Great Britain and Northern Ireland from the European Union and the European Atomic Energy Community (Abbozz ta' Ftehim dwar il-ħruġ tar-Renju Unit tal-Gran Brittanja u tal-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika), id-19 ta’ Marzu 2018.

(51) Ara l-analiżi panoramika tagħna tal-2014 “Lakuni, duplikazzjonijiet u sfidi: analiżi panoramika tal-arranġamenti tal-UE fir-rigward tal-obbligu ta’ rendikont u tal-awditjar pubbliku”, il-paragrafu 2.4 tar-Rapport Annwali 2015 tagħna u l-paragrafi 2.29–2.31, 2.43 u 2.46 u l-Kaxxa 2.8 tar-Rapport Annwali 2016 tagħna.

(52) Il-Kaxxa 4 tad-dokument ta’ riflessjoni tal-Kummissjoni dwar il-futur tal-finanzi tal-UE.

(53) Ara l-paragrafi 28, 29 u 39 sa 44 tad-dokument informattiv u analitiku tagħna dwar il-futur tal-finanzi tal-UE.

(54) Bħall-Aġenzija Ewropea għad-Difiża (EDA), il-Fond Monetarju Ewropew (FME) propost, il-Mekkaniżmu Ewropew ta’ Stabbiltà (MES) u l-operazzjonijiet tal-BEI li mhumiex relatati mal-baġit tal-UE.

(55) Din iċ-ċifra ma tinkludix EUR 1,2 biljun ta’ strumenti ta’ finanzjament ikkombinat.

(56) Ibbażat fuq il-Pakkett Finanzjarju Attwali — COM(2018)600.